KIRJALLINEN KYSYMYS P-2439/99 esittäjä(t): Ioannis Souladakis (PSE) komissiolle. Eurooppalaisten yritysten suojelu Kosovossa.



Virallinen lehti nro 026 E , 26/01/2001 s. 0006 - 0007



KIRJALLINEN KYSYMYS P-2439/99 esittäjä(t): Ioannis Souladakis (PSE) komissiolle (13. joulukuuta 1999) Aihe: Eurooppalaisten yritysten suojelu Kosovossa Käsiteltäessä komissiolle 16.11.1999 esittämääni suullista kysymystä H-0608/99(1) Euroopan unionin yritysten etujen suojelusta Kosovossa komission jäsen Patten ilmoitti, että hänellä ei ole tietoja eurooppalaisiin yrityksiin kohdistuvasta painostuksesta tai uhkauksista Kosovossa. Hänen tietojensa täydentämiseksi luovutin hänelle henkilökohtaisesti Mytiliniaios-yrityksen sekä Kouchnerin ja Dixon käymän kirjeenvaihdon. Lisäksi pyysin häntä hankkimaan tietoa Kosovon televiestinnän tämänhetkisestä tilanteesta ja toiminnasta kokonaiskuvan muodostamiseksi aiheesta. Euroopan parlamentin ja komission välinen tehokas yhteydenpito tukee Euroopan unionin yritysten etujen suojelua siellä missä ne mahdollisesti ovat uhattuina. Tällä hetkellä Kosovossa ovat uhattuina eurooppalaisten yritysten täydet oikeudet. Kreikan puhelinlaitos (OTE) ja Italian STET International, jotka ovat Srbija Telekomin osakkaita 20 prosentin ja 29 prosentin osuuksilla, kärsivät vahinkoa televiestintäyhteyksien käytöstä Kosovossa Srbija Telekomille maksettavien, myöhässä olevien maksujen vuoksi. Kosovon vapautusarmeija vaatii näiltä kahdelta yritykseltä, kulisseissa toimivien tukijoiden avustuksella, tuhoutuneen puhelinverkon rakentamista uudelleen ja myöhemmin verkon kansallistamista Albanian toimesta kansainvälisten sopimusten vastaisesti. Kaikkein pahimpaan lainvastaiseen tekoon syyllistyttiin kuitenkin vasta äskettäin, kun erityiskomitea, johon kuului YK:n ja Kosovon albaanien edustajia, myönsi oikeudet matkapuhelinverkkoon täysin laittomasti ranskalaiselle Alcatelille. Nämä oikeudet kuuluvat yksinomaan OTE:lle ja STET Internationalille jo voimassa olevien kansainvälisten sopimusten mukaan, joissa määrätään, että Kosovo on osa avainasemassa olevaa aluetta, jolla näillä yrityksillä on laillinen oikeus harjoittaa liiketoimintaa. Kysyn komissiolta, miten se aikoo suojella Kosovossa toimivien eurooppalaisten yritysten laillisia oikeuksia, joita uhkaavat rikolliset piirit? Näihin piireihin alkaa kuulua jopa YK:n virkailijoita, jotka toimivat lain kunnioittamisesta alueella saamiensa ohjeiden vastaisesti. (1) Sanatarkat istuntoselostukset 16.11.1999, s. 60. Chris Pattenin komission puolesta antama täydentävä vastaus (10. maaliskuuta 2000) Komissio kiittää arvoisaa parlamentin jäsentä siitä, että hän on jälleen kiinnittänyt komission huomiota Kosovossa olevien yhteisön yritysten oikeudelliseen suojeluun samoin kuin siitä, että hän on toimittanut lisää tätä arkaa asiaa koskevia asiakirjoja. Kosovossa olevien yritysten laillisten oikeuksien suojelu kuuluu Yhdistyneiden Kansakuntien Kosovon väliaikaisen siviilihallinnon (UNMIK) välittömään toimivaltaan Yhdistyneiden Kansakuntien turvallisuusneuvoston päätöslauselman 1244 (1999) mukaisesti. Asiaa koskevat täydelliset asiakirjat ovat UNMIKin hallussa, joka on ainoa elin, joka asemansa puolesta pystyy tekemään vaadittua toimintaa koskevia päteviä ehdotuksia.